b'\n_START_ARTICLE_\nBruichladdich\n_START_PARAGRAPH_\nBruichladdich je \xc5\xa1kotski single malt viski, ki ga kuhajo v istoimenski destilarni na otoku Isley ob zahodni obali \xc5\xa0kotske. To je edina neodvisna destilarna na otoku.\n_START_SECTION_\nZgodovina\n_START_PARAGRAPH_\nDestilarno sta leta 1881 ustanovila brata Robert William in John Gourlay Harvey. Za lokacijo sta izbrala idili\xc4\x8den kraj ob obali jezera Indaal (Loch Indaal) na zahodnem delu otoka. Ob odprtju je bila to najbolj sodobna destilarna, ki je bila zgrajena namensko (za razliko od drugih, ki so bile pogosto le preurejene kmetije), vsa oprema pa je v uporabi vse do danes. V destilarni so proizvajali tudi elektriko za lastne potrebe. Med letoma 1929 in 1937 destilarna ni obratovala, nato pa je pod novim lastnikom delovala do leta 1994, ko so jo ponovno zaprli._NEWLINE_Leta 2000 je objekte odkupil Murray McDavid in prenovil proizvodne obrate ter dal po starih na\xc4\x8drtih obnoviti vso destilarsko opremo. Danes destilarna obratuje enako kot je obratovala ob ustanovitvi, v njej pa je urejen tudi muzej, v katerem obiskovalce seznanijo z umetnostjo destilacije in zorenja viskija.'